Sur Editur, Fil-fehma tiegħi, kien pass għaqli li s-seduti parlamentari jkunu mxandra dirett fuq it-televizjoni tal-Parlament, biex il-poplu Malti u Għawdxi, jekk u meta jrid, isegwi dak li jkun għaddej mill-membri eletti minnhom stess. Però, wieħed irid jinnota li ċerti deputati qed jabbużaw minn dan billi ta' sikwit jirrepetu, kważi kelma b'kelma, dak li jkun ilhom jgħidu deputati oħra qabilhom, basta jieħdu l-ħin allokat għalihom. Dan l-aktar li jsir mid-deputati tal-Oppożizzjoni, bħalma ġara fis-seduta maratona li damet sigħat twal dwar l-AUM; sigħat twal nisimgħu l-istess argumenti mingħajr sugu ta' xejn. Għaliex qed nikteb fuq dan is-suġġett? Għax xbajt nisma' lil Beppe Fenech Adami jiżżattat biex jitkellem fuq ċerti abbozzi ta' liġijiet iżda, ta' politiku tat-tieni divizjoni li hu, jieħu l-40 minuta allokati lilu biex jitkellem fuq kollox minbarra l-abbozzi li jkunu qed jiġu diskussi. Eżempju ċar kien meta kien qed jiġi diskuss l-abbozz dwar li-istandards tal-parlamentari u Fenech Adami qabad il-kantaliena tas-soltu dwar l-iskandli tal-Gvern Laburista, u addijo l-istandards, Sa ċertu punt ma nagħtihx tort li ma tkellimx dwar l-istandards għax, kif jgħid il-proverbju Ingliż: Those who live in glass houses should not throw stones, u, kif jaf kulħadd, jekk BFA jgħolli dirgħajh għandu xi jxomm. L-għerf politiku tiegħu huwa tassew limitat; l-uniku qasam li jibbrilla fih huwa dak li jattakka lil dak u lill-ieħor basta li jkun Laburist jew qed jagħti sehmu lill-Gvern Laburista. B'politikanti tat-tip ta' Beppe Fenech Adami fil-Parlament, mhux ta' b'xejn il-poplu qed jitlef kull interess fil-politiċi Maltin; kif ngħidu aħna l-Maltim: mal-ħażin jeħel it-tajjeb. TICHY, IL-FGURA